Vísindamenn telja að þeir hafi rambað á nyrstu eyju jarðar fyrir algjöra heppni. Eyjan fannst við rannsóknarleiðangur sem átti að fara fram á annarri eyju.
Vísindamennirnir héldu til Oodaaq-eyju, sem hefur verið þekkt sem nyrsta fasta land jarðar frá árinu 1978. Þangað flugu þeir til að taka sýni til frekari rannsókna. Sex voru um borð í þyrlu sem sveimaði yfir, og þegar hópurinn var kominn að þeim stað sem Oodaaq-eyja er sáu sexmenningarnir hana hvergi. Morten Rasch, einn vísindamannanna að baki leiðangrinum, segir kort af þessum heimshluta fjarri því að vera nákvæm.
Hópurinn hóf því leit að eyjunni og örfáum mínútum síðar lenti hann á því sem Rasch kallar skrýtnum moldar- og malarhaug, umkringdum ísbreiðum. Fréttastofa BBC hefur eftir honum að eyjan sé um 60 metra löng og 30 metra breið, eða um 1.800 fermetrar. Eftir leiðangurinn og samræður við sérfræðinga áttuðu leiðangursmenn sig svo á því að fyrir algjöra tilviljun uppgötvuðu þeir nyrstu eyju jarðar. þegar þeir fengu staðsetningarhnitin frá embættismanni dönsku landmælingarinnar sem sér um skráningu eyja í Norður-Íshafi, kom í ljós að þeir voru um 800 metrum norðar en Oodaaq-eyja.
Rasch sagði þetta ekki vera stórmál út frá fræðilegu sjónarhorni. En frá persónulegu sjónarhorni finnst sexmenningunum skemmtilegt að vera það fólk sem hefur stigið fæti á nyrsta fastaland jarðar.